Josefine Hasbo
Josefine Hasbo er en dansk fodboldspiller, der spiller for Harvard University. Hun er midtbanespiller og står noteret for 13 landskampe og 2 mål for Danmark (pr. 7. august 2023).
Josefine Hasbo startede sin seniorkarriere i BSF, inden hun i 2018 skiftede til Brøndby, som hun i 2019 vandt det danske mesterskab med. I 2021 begyndte hun at studere mikroøkonomi ved Harvard University og skiftede ved samme lejlighed til det berømte universitets fodboldhold.
Efter at have spillet 36 landskampe og scoret 13 mål på diverse ungdomslandshold fik Josefine Hasbo debut på A-landsholdet den 7. marts 2020 i en kamp mod Sverige ved turneringen Algarve Cup. Hun fik en enkelt kamp til ved turneringen, men bl.a. pga. coronapandemien var hun herefter ude af landsholdstruppen i 18 måneder. Hun fik comeback den 1. september 2022 imod Montenegro i Danmarks sidste kvalifikationskamp til VM i 2023, hvor hun hun blev skiftet ind i anden halvleg og scorede til slutresultatet 5-1 til Danmark. Josefine Hasbo var også med i Danmarks trup til VM 2023.